ИНСТИТУТ ЗА РАТАРСТВО И ПОВРТАРСТВО, ИНСТИТУТ ОД НАЦИОНАЛНОГ ЗНАЧАЈА ЗА РЕПУБЛИКУ СРБИЈУ

ПОЗИВ ЗА ПРЕДАВАЧЕ ЗА ЕДУКАЦИЈУ САВЕТОДАВАЦА

**Модул 12**

**САВРЕМЕНЕ ТЕХНОЛОГИЈЕ У ПРОИЗВОДЊИ КОШТИЧАВОГ ВОЋА**

На основу члана 22, став 1. Закона о обављању саветодавних и стручних послова у области пољопривреде, обука и усавршавање пољопривредних саветодаваца и пољопривредних произвођача, поред осталог, обухвата и организовање едукација-тренинга пољопривредних саветодаваца у сарадњи са домаћим и страним образовним и истраживачким институцијама и стручњацима.

Институт за ратарство и повртарство, „Институт од националног значаја за Републику Србију“ из Новог Сада, као овлашћена организација по решењу Министарства пољопривреде, шумарства и водопривреде број 003621184 2024 14840 003 000 000 001 од 24.01.2025. године, као и на основу Годишњег плана усавршавања пољопривредних саветодаваца и пољопривредних произвођача за 2025. годину, организује наведену едукацију.

На основу члана 50. Правилника о ближем уређењу планирања набавки, спровођења поступака набавки и праћења извршења уговора о набавкама бр. 64-2/3715 од 25.11.2020. године и члана 30. Статута Института за ратарство и повртарство директор доноси Одлуку о спровођењу поступка набавке услуга.

**Опис модула – Едукације**

Највећи напредак у интензивирању производње воћа у Србији је учињен код трешње, заснивањем засада са великим густинама садње, савременим сортиментом, слабобујним вегетативним подлогама и заштитом од града и кише. Производња вишње и шљиве намењена је највећим делом преради, док мањи део чине плодови намењени потрошњи у свежем стању. Код кајсије су учињени појединачни покушаји да се нове сорте уведу у производњу, али без адекватне претходне провере адапртираности на климатске услове. Најзаступљенија подлога за шљиву и кајсију је сејанац џанарике, док се вегетативне подлоге налазе у огледним засадима у научним установама. Интензивирање производње коштичавог воћа, употреба вегетативних подлога, нових сорти, повећање густине садње и недостатак радне снаге доноси нове изазове у производњи те је неопходно упознати саветодавце са савременим технологијама које имају за циљ успостављање редовних и високих приноса, контролу вегетативног пораста и постизање високог квалитета плода коштичавог воћа. Предлажемо да се као предавачи за овај модул ангажује тим људи са респектабилним искуством у области примене савремених технологија у производњи воћа.

**Резултат едукације** Учесници едукације у оквиру теме **Резултати рада на стварању нових сорти коштичавог воћа** добиће сазнања о циљевима и методама оплемењивачког рада приликом стварања нових сорти коштичавог воћа (кајсије, брескве, шљиве и вишње) у Србији, њиховој употребној вредности, морфолошким, еколошким и производним карактеристикама као и о потенцијалу за њихово увођење у производњу и пласман плодова на тржиште.

Учесници едукације у оквиру теме **Гајење коштичавог воћа у густом склопу** добиће информације о избору вегетативних подлога за коштичаве воћне врсте, о бујности и продуктивности стабала и квалитету плода сорти воћака гајених на вегетативним подлогама у густом склопу, као и о могућностима за контролисање вегетативног пораста стабала.

У оквиру теме **Заштита од мраза у воћарству,** полазници ће добити сазнања о настанку и типовима мраза, осетљивости воћних врста према ниским температурама, превенцији појаве мраза и мерама директне борбе против мраза.

У оквиру теме која се односи на **Машинску бербу воћа,** учесници ће бити упознати са типовима машина које се користе, формирању стабала за овај вид бербе, припремним радовима за бербу, радним учинцима и економским показатељима машинске бербе.

У оквиру теме **Берба и чување плодова кајсије и шљиве намењених потрошњи у свежем стању,** учесници ће бити упознати са биолошким и физиолошким основама зрелости и квалитета плодова кајсије и шљиве, методама за одређивање времена бербе плодова у зависности од њихове намене, могућностима чувања и савременим пост-харвест технологијама које за циљ имају очување квалитета плода након бербе.

**Предвиђени број учесника и група:** Саветодавци из 22 ПССС задужени за послове воћарства и виноградарства једна група 60 учесника.

**Период:** III или IV квартал, један дан

**Локација:** На територији Републике Србије

**Задатак предавача:**

1. Израда презентација и одржавање предавања на тему: Савремене технологије у производњи коштичавог воћа
2. Израда едукативног материјала
3. Припрема теста знања
4. Израда предлога агенде
5. Усаглашавање активости са организатором едукације

**Приликом избора предавача биће узети у обзир следећи критеријуми:**

* Висока стручна спрема (VIII степен) из области воћарства и виноградарства
* Радно искуство (најмање 5 година) из области обухваћене едукацијом
* Објављени радови (референце) из области обухваћене едукацијом
* Искуство у одржавању едукација

Пријаве са биографијом, доставити најкасније до **22. августа 2025. године,** на следећу е-маил адресу: nemanja.mihailovic@nsseme.com или писаним путем на адресу Институт за ратарство и повртарство, Максима Горког 30, 21000 Нови Сад.

У разматарање ће се узимати само пријаве пристигле до назначеног рока.

За додатне информације можете се обратити Немањи Михаиловићу е-маил: nemanja.mihailovic@nsseme.com , тел. 064/828-6257 или Даниели Балтић е-маил: daniela.baltic@nsseme.com , тел. 064/820-5724.